<classify> UGONJWA wa macho na minyoo unaongoza kati ya magonjwa 10 yanayoisumbua jamii katika wilaya ya Mpwapwa mkoani Dodoma, licha jamii hiyo kunywa dawa kinga za ugonjwa huo.Magonjwa mengine yanayosumbua sana jamii ni pamoja na matende, trakoma, vikope, minyoo ya tumbo, kichocho na usubi ambayo mtu asipotibiwa na kupewa dawa mapema, anakuwa tegemezi na wengine hupofuka macho na kushindwa kuona.Kauli hiyo ilitolewa na Mratibu wa magonjwa yasiyopewa kipaumbele wilayani Mpwapwa, Dk Arsen Ngowi wakati wa kampeni ya unyweshaji dawa wanafunzi wilayani hapa.Dk Ngowi alisema wilaya hiyo ni miongoni mwa wilaya ambazo ziliingiwa kwenye mpango wa kutoa kinga tiba ya magonjwa yasiyopewa kipaumbele tangu mwaka 2010 kwa madhumuni ya kupambana na magojwa hayo.Aidha, Dk Ngowi alisema jamii kwa kushirikiana na wataalamu endapo itazingatia kanuni za afya na matumizi bora ya vyoo pamoja na kuungamiza wadudu wanaosambaza ugonjwa huo, itaweza kutokomeza magonjwa hayo. Dk Ngowi alisema,Kwa mwaka 2016 waliweza kugawa dawa hizi kwa wanafunzi 150,628 ambao ni sawa asilimia 98 ya lengo, mwaka 2017 waligawa dawa kwa watoto wenye umri wa kwenda shule 152,417 ambao ni sawa na asilimia 99.7 ya lengo, wakati mwaka 2018 tuligawa dawa kwa wanafunzi 153,719 sawa na asilimia 97 ya lengo.Hata hivyo, Dk Ngowi amedai kuwa tatizo hilo limekuwa kubwa kutokana na baadhi ya wanajamii kuwa na imani potofu juu ya dawa wanazopatiwa na hivyo kutozimeza na hubaki na vimelea vya magonjwa.Mwakilishi wa Wizara Afya, Maendeleo ya Jamii, Jinsia, Wazee na Watoto, Geofrey Mchau amesema magonjwa hayo mengi huambukizwa kwa jamii kutokana na kutozingatia usafi na hivyo kuitaka jamii kuongeza usafi wa mazingira ili kuepukana na magonjwa hayo.Kaimu Mratibu wa Magonjwa yasiyopewa kipaumbele Mkoa wa Dodoma, Nicholausi Sayenda amesema magonjwa hayo wamehakikiwa na taasisi zote za serikali hivyo jamii iondoe dhana potofu ya kuwa magonjwa haya yana madhara kwa watoto na watu wazima.Sayenda alisema jamii izingatie masharti ya matumizi ya dawa hizo ili kupunguza maudhi madogo kama yalivyo maaudhi ya dawa zingine.Kwa upande wake, Mkuu wa Wilaya ya Mpwapwa, Jabir Shekimweri aliyekuwa mgeni rasmi alisema lazima jamii iongeze usafi katika maeneo yao ili kuepukana na magonjwa hayo.Shekimweri alisema endapo jamii ikizingatia maekekezo ya wataalamu wataweza kutokomeza magonjwa hayo na kuifikia lengo la Tanzania ya viwanda na uchumi wa kati ifikapo mwaka 2025.Alisema, Baadhi ya watu walipata saratani ya kibofu cha mkojo iliyosababishwa na magojwa hayo. Mmoja wa wananchi wa mjini hapo, Hamadi Bakari alisema serikali iboreshe huduma za maji hasa vijiji ili kuwakinga wananchi wao na ugonjwa wa vikope.  <topic>: KITAIFA 